b'\n_START_ARTICLE_\nBrigadir (Slovenska vojska)\n_START_PARAGRAPH_\nBrigadir je visoki voja\xc5\xa1ki \xc4\x8din v uporabi v Slovenski vojski (SV). Trenutno je najvi\xc5\xa1ji \xc4\x8dastni\xc5\xa1ki \xc4\x8din, medtem ko je bil nekaj \xc4\x8dasa najni\xc5\xbeji generalski \xc4\x8din. Brigadir SV je tako nadrejen polkovniku in podrejen generalmajorju. Ustreza mu mornari\xc5\xa1ki \xc4\x8din kapitana.\n_START_SECTION_\nZgodovina\n_START_PARAGRAPH_\n\xc4\x8cin je bil uveden leta 1993 kot najni\xc5\xbeji generalski \xc4\x8din. Z reformo \xc4\x8dinov leta 1995 pa je bil \xc4\x8din degradiran v najvi\xc5\xa1ji \xc4\x8dastni\xc5\xa1ki \xc4\x8din. _NEWLINE_Ker pa ima po reformi leta 2002 Slovenska vojska le tri generalske \xc4\x8dine (general, generalpodpolkovnik in generalmajor), brigadir sodi v \xc4\x8detrti najvi\xc5\xa1ji razred Natovega standarda STANAG 2116 OF-6, ki pa je \xc5\xbee najni\xc5\xbeji generalski \xc4\x8din. Posledi\xc4\x8dno prihaja do napa\xc4\x8dnih primerjav s \xc4\x8dastniki drugih oboro\xc5\xbeenih sil Nata v istem razredu, saj so slednji generali.\n_START_SECTION_\nOznaka\n_START_PARAGRAPH_\nOznaka \xc4\x8dina je sestavljena iz dveh, med seboj povezanih plo\xc5\xa1\xc4\x8dic. Na ve\xc4\x8dji je lipov list, obkro\xc5\xbeen z olj\xc4\x8dnim vencem. Na manj\xc5\xa1i, o\xc5\xbeji plo\xc5\xa1\xc4\x8dici pa se nahaja en lipov list._NEWLINE_Leta 2006 so \xc4\x8dastniki SV poslali anonimno pismo predsedniku Slovenije in vrhovnemu poveljniku Janezu Drnov\xc5\xa1ku, v katerem so ga med drugim opozorili, da Anton Krkovi\xc4\x8d uporablja ameri\xc5\xa1ko oznako \xc4\x8dina brigadnega generala (ena srebrna zvezdica) v nasprotju s predpisi.'